**Prinssi William ja Catherine Middleton** vihittiin avioliittoon Westminster Abbeyssä perjantaina 29. huhtikuuta 2011.

Prinssi William, joka on Yhdistyneen kuningaskunnan kruununperillinen, tapasi Catherine Middletonin ensimmäisen kerran vuonna 2001, jolloin hän ja Middleton opiskelivat St Andrewsin yliopistossa. He kihlautuivat 20. lokakuuta 2010 ja kihlaus julkistettiin 16. marraskuuta 2010. Häiden jälkeen pari jatkaa asumista Angleseyn saarella Walesissa, jossa prinssi William toimii meripelastuspilottina.

Häiden suunnittelu ja itse häät keräsivät paljon huomiota medialta. Häät lähetettiin suorana lähetyksenä monissa eri maissa, tätä verrattiin muun muassa prinssi Charlesin (nykyisin kuningas Charles III) ja Lady Diana Spencerin häihin. Häät keräsivät televisioyleisöä yli kaksi miljardia. Huomio keskittyi paljon myös Middletonin aatelittomuuteen.

Middletonin hääpuku oli norsunluunvärinen ja siinä oli 270 senttimetrin pituinen laahus. Puvun oli suunnitellut brittiläisen Alexander McQueen -muotitalon suunnittelija Sarah Burton. Päässään Middleton kantoi kuningattarelta lainaksi saamaansa Cartierin tiaraa vuodelta 1936. Williamin bestman oli hänen veljensä, prinssi Harry.

Tieto kihlauksesta
------------------

Walesin prinssin toimisto Clarence House tiedotti 16. marraskuuta 2010, että Walesin prinssin vanhin poika prinssi William menisi naimisiin pitkäaikaisen tyttöystävänsä Catherine Middletonin kanssa "keväällä tai kesällä vuonna 2011 Lontoossa". He kihlautuivat lokakuussa 2010 ollessaan lomalla Keniassa. William antoi Middletonille saman kihlasormuksen, jonka hänen isänsä antoi Williamin äidille, Walesin prinsessa Dianalle. Sormus on 18 karaatin valkokultaa, jossa on 12 karaatin ovaalinmuotoinen safiiri ja 14 reunatimanttia.

Pari
----

Westminster Abbey
*Pääartikkelit: Catherine Middleton ja Prinssi William*
Prinssi William ja Catherine Middleton tapasivat opiskellessaan St Andrewsin yliopistossa, jossa he molemmat asuivat St Salvator's Hallissa ensimmäisen vuoden aikana. Tämän jälkeen he jakoivat asunnon muiden opiskelijoiden kanssa kaupungissa kahden vuoden ajan.

**Prinssi William** on Charles III:n ja prinsessa Dianan vanhin poika ja Elisabet II:n ja prinssi Philipin, Edinburghin herttuan lapsenlapsi. William opiskeli Ludgroven koulussa, Eton Collegessa ja St Andrewsin yliopistossa. Tämän jälkeen hän valmistui Sandhurstin kuninkaallisesta sotakorkeakoulusta. Myöhemmin hän siirtyi ilmavoimiin ja hänestä tuli kokoaikainen pelastushelikopterilentäjä.

**Catherine "Kate" Middleton** on Carole ja Michael Middletonin kolmesta lapsesta vanhin. Hän opiskeli St Andrewin koulussa Pangbournessa, Marlborough Collegessa ja St Andrewsin yliopistossa. Valmistumisensa jälkeen hän työskenteli vaatekaupassa sisäänostajana ja sitten katalogin valokuvaajana vanhempiensa yrityksessä.

Vihkimisen jälkeen pariskunta tunnetaan Cambridgen herttuana ja herttuattarena. Kuningatar luovutti heille myös arvonimet Strathearnin jaarli ja kreivitär sekä paroni ja paronitar Carrickfergus.

Suunnittelu
-----------

Häitä juhlivia kansalaisia 28. huhtikuuta 2011 The Mall -kadulla.
23. marraskuuta 2010 Clarence House tiedotti, että häät pidetään 29. huhtikuuta 2011 Westminster Abbeyssä. Westminster Abbey on ollut perinteinen kruunajaiskirkko jo vuodesta 1066 lähtien, mutta häitä siellä on pidetty vasta jonkin aikaa. Lisäksi tiedotettiin, että häiden kustannuksista vastaavat kuninkaallinen perhe henkilökohtaisesti ja Middletonin perhe. Turvallisuustoimista ja kuljetuksista aiheutuvat kulut maksoi valtio. Pari esitti toiveen, että häälahjojen sijaan vieraat lahjoittaisivat rahaa hyväntekeväisyyteen. He perustivat *Prinssi Williamin ja Miss Catherine Middletonin hyväntekeväisyysrahaston*, joka tukee hyväntekeväisyysjärjestöjä, esimerkiksi Christchurchin maanjäristyksen rahastoa, Kanadan rannikkovartiostoa, Australian pelastushelikoptereita ja Zoological Society of London -seuraa.

### Aikataulu

Hääparin kulkema reitti hääpäivänä
Alkaen klo 8.15 pääosa häävieraista, Kansainyhteisön maiden kenraalikuvernöörit ja pääministerit ja diplomaattikuntaa saapui Abbey'in. Prinssit William ja Harry saapuivat noin klo 10.15. Seuraavaksi tulevat vieraat olivat muiden maiden kuningasperheiden edustajia. Heidän jälkeensä saapui Middletonin perhe ja viimeiseksi prinssin perhe (prinsessa Anne ja puolisonsa vara-amiraali Timothy Laurence, prinssi Andrew, prinsessa Eugenie, prinsessa Beatrice, prinssi Edward, Wessexin kreivitär, Walesin prinssi Charles ja Cornwallin herttuatar Camilla). Perinteen mukaisesti kuningatar ja Edinburghin herttua ovat viimeiset kuninkaallisen perheen jäsenet, jotka lähtevät Buckinghamin palatsilta. He saapuivat Abbeyyn noin klo 10.45. Morsiamen seurue lähti kirkkoon Goring Hotel -hotellilta. Vihkiminen alkoi klo 11 ja päättyi noin klo 12.15. Vastavihitty pari siirtyi Buckinghamin palatsille seurueessa, johon kuuluvat molempien vanhemmat, muita kuninkaallisen perheen jäseniä, best man ja morsiusneidot. Klo 13.25 hääpari tuli palatsin parvekkeelle tervehtimään väkijoukkoa ja katsomaan ohilentoa, joka tehtiin Avro Lancaster, Spitfire ja Hurricane -lentokoneiden muodostamalla ryhmällä. Niiden jälkeen tuli kaksi Eurofighter Typhoon -konetta ja kaksi Panavia Tornado -konetta.

### Vihkiminen

Kuningattaren toimisto St James's Palace tiedotti 5. tammikuuta, että juhla alkaa kello 11.00 paikallista aikaa ja Middleton saapuu kirkolle autolla, ei hevosten vetämillä vaunuilla, kuten kuninkaallisissa häissä on ollut tapana. Reitti kulkee The Mall -katua pitkin Horse Guards Paraden kautta Whitehallille, josta saavutaan kirkolle. Canterburyn arkkipiispa Rowan Williams suoritti vihkimisen. Juhlan jälkeen pari palasi samaa reittiä pitkin kuningattaren pitämälle vastaanotolle Buckinghamin palatsiin. Walesin prinssi tarjosi yksityisen illallisen myöhemmin illalla.

### Televisiointi

Häitä katsoi television ja internetin kautta arviolta noin kaksi miljardia ihmistä. CNN lähetti paikalle 125-henkisen ryhmän häälähetyksen tekemistä varten. Häiden 3D-lähetystä suunniteltiin, mutta sitä ei kuitenkaan toteutettu.

Lähteet
-------

1. 1 2  Royal wedding: What are they saying about the dress? *BBC News*.  29.4.2011. Viitattu 29.4.2011. (englanniksi)
2. ↑  His Royal Highness Prince William of Wales and Miss Catherine Middleton are engaged to be married *The Prince of Wales*.  16.11.2011.  Arkistoitu 29.11.2010. Viitattu 25.3.2011. (englanniksi)
3. ↑  David Wilkes ja Fay Schlesinger: A ring fit for his mother... and his love: Prince William's sapphire and diamond engagement ring for Kate *Daily Mail*.  17.11.2010. Viitattu 25.3.2011. (englanniksi)
4. ↑  Tim Walker: Prince William and Kate Middleton's wedding regrets *Telegraph*.  30.5.2009. Viitattu 25.3.2011. (englanniksi)
5. ↑  Stephen Bates and James Meikle: Prince William and Kate Middleton engagement announced *guardian.co.uk*.  16.11.2010. Viitattu 25.3.2011. (englanniksi)
6. ↑  William joining Harry's regiment *BBC News*.  21.9.2006. Viitattu 25.3.2011. (englanniksi)
7. ↑  Michael Holden: Prince William ready for Search and Rescue role *Meeja.com.au*.  16.9.2008. Viitattu 25.3.2011. (englanniksi)
8. ↑  Andrew Pierce: Prince William starts as a search and rescue helicopter pilot *Telegraph.co.uk*.  11.1.2009. Viitattu 25.3.2011. (englanniksi)
9. ↑  World press gather outside Middleton family home in Bucklebury as royal relationship ends *Newbury Today*.  14.4.2007.  Arkistoitu 20.9.2011. Viitattu 25.3.2011. (englanniksi)
10. ↑  Katie is just not waiting: Middleton works nine to five for parents in mundane office job *Showbiz*.  3.9.2008. Viitattu 25.3.2011. (englanniksi)
11. ↑  About Us *Party Pieces*. Viitattu 25.3.2011. (englanniksi)
12. ↑  PM welcomes announcement of date for Royal wedding *Prime Minister's office*.  23. marraskuuta 2010. Viitattu 2.4.2011. (englanniksi)
13. ↑  Royal wedding: Prince William and Kate Middleton set up charity gift fund for those that want to send them a present *Mirror News*.  16.3.2011. Viitattu 17.4.2011. (englanniksi)
14. ↑  The Prince William and Miss Catherine Middleton Charitable Gift Fund *The Prince William and Miss Catherine Middleton Charitable Gift Fund*. Viitattu 17.4.2011. (englanniksi)
15. ↑  Prince William and Kate Middleton reveal wedding plans *BBC news*.  5.1.2011. Viitattu 2.4.2011. (englanniksi)
16. ↑  Royal wedding: route Kate Middleton will take to Westminster Abbey revealed *Telegraph*.  5.1.2011. Viitattu 2.4.2011. (englanniksi)
17. ↑  Amy Chozick ja Cecilie Rohwedder: The Ultimate Reality Show *WSJ*.  18.3.2011. Viitattu 25.3.2011. (englanniksi)
18. ↑  Prinssi Williamin häät lähetetään ehkä 3D:nä *Yle uutiset*.  1.12.2010. Viitattu 25.3.2011.

Aiheesta muualla
----------------

* Kuvia tai muita tiedostoja aiheesta **Prinssi Williamin ja Catherine Middletonin häät** Wikimedia Commonsissa

* Virallinen verkkosivusto